text:
MEYI 26, 2014
EAZERBAIJAN
AmaNgqina KaYehova AseAzerbaijan Abhenela KwiNkundla YaseYurophu Yamalungelo Abantu
Ngenye intsasa yangeCawa, kwakuhlanganisene abantu abamalunga nabayi-200 eBaku, eAzerbaijan bephulaphule intetho esekelwe eBhayibhileni.
Amapolisa kunye nezinye iziphathi-mandla zalapho zambonzeleka kwelo gumbi babehlanganisene kulo zihamba noonondaba abarekhodayo. La mapolisa akanelanga nje ukuphazamisa amaNgqina kaYehova kodwa abetha amadoda awayekho, agqogqa ngaphandle kwemvume, athuka abo babezile, abohlutha imali, iikhompyutha noncwadi lweBhayibhile. Aphinda athatha amaNgqina amaninzi awasa emapoliseni, awagcina apho kangangeeyure ezininzi. Amanye amaNgqina amathandathu asuka kwamanye amazwe abanjwa iintsuku zaliqela aza agxothwa kwelo asiwa kumazwe awo. Izitishi zeTV ezafota esi siganeko zazithetha kakubi ngamaNgqina.
Ezi ziganeko zenzeka ngoDisemba 24, 2006, zabangela amaNgqina kaYehova afake isibheno sawo sokuqala kwiNkundla YaseYurophu Yamalungelo Abantu nxamnye neAzerbaijan. Ukususela ngoko, amaNgqina aye afaka ezinye izibheno eziyi-18 kule nkundla yaseYurophu kuba elwela inkululeko yawo yonqulo.
Izibheno ezifakwe ngoJanuwari 31, 2014, kwiNkundla yaseYurophu Yamalungelo Abantu nxamnye neAzerbaijan
Le mizekelo ingezantsi ibonisa ezinye zezizathu ezabangela amaNgqina kaYehova aseAzerbaijan abhenele kwiNkundla yaseYurophu Yamalungelo Abantu.
Ukwalelwa Ukuba Aphinde Abhaliswe
AmaNgqina kaYehova abhalisa eBaku ngoDisemba 22, 1999, aphinda abhalisa ngoFebruwari 7, 2002, kwenye ikomiti ejongene nabasebénzi neenkonzo. Ngo-2009 urhulumente waseAzerbaijan wenza utshintsho kumthetho wenkululeko nowonqulo, kwaza kwafuneka zonke iinkonzo ziphinde zibhaliswe. AmaNgqina kaYehova afaka isicelo kodwa ke sakhatywa. Nangona urhulumente weli engazange atsho ukuba asivunywanga isicelo amaNgqina asenza ngo-2002, wala ukuphinda awabhalise ngokusemthethweni.
Ukuphathwa Kakubi Nokuchaswa Ngamapolisa
AmaNgqina kaYehova ahlanganisana emakhayeni abantu veki neveki ukuze akhonze. Kangangezihlandlo eziliqela, amapolisa aye ambonzeleke kuloo makhaya engenayo nemvume, aze aphazamisa. Ayebaphatha kakubi abantu abakula makhaya, ebavalela iiyure eziliqela, esohlutha noncwadi olucacisa iBhayibhile. Amanye amaNgqina aye ahlawuliswa imali eninzi. Ngo-2011, amaNgqina amathandathu aseGanja abanjwa kuba eye kwiintlanganiso ezalelwayo ngurhulumente, aza ahlawuliswa imali engange-R120 000. NgoJanuwari 11 nangoMatshi 2, 2014 amapolisa ebegqogqa amakhaya angenela kuwo amaNgqina.
Ukuhlolwa Koncwadi Lwethu
IAzerbaijan lilo kuphela ilizwe elizimanye kwiBhunga laseYurophu * elizihlolayo iincwadi zonqulo, nto leyo enxamnye nomgaqo-siseko welo. * Lonke uncwadi lweBhayibhile olusuka kwamanye amazwe luyahlolwa, emva koko lusenokuyekiswa okanye kwehliswe isixa esingenayo kwelo. Ezinye zezi ncwadi ziyekiswayo, ziquka iMboniselo, imagazini yamaNgqina ephuma kabini ngenyanga. * Iinkundla zaseAzerbaijani aziziboneli ntweni izicelo zamaNgqina zokuba uncwadi lwawo luyekwe ukuhlolwa.
Amanye Amazwe Ayijonga Njani Indlela IAzerbaijan Eziphethe Ngayo Iinkonzo?
Kukho iikomiti eziliqela zamazwe ngamazwe eziye zaphefumla ngendlela iAzerbaijan ezenza ngayo izinto.
Uhlolisiso oluye lwenziwa ngo-2013 yenye ikomishoni yaseMerika luthi: “Ngomlomo urhulumente waseAzerbaijan uthi uziphethe kakuhle iinkonzo, kodwa ke siyabona ukuba izinto azide ziphucuke ngokukodwa emva kokuba kupasiswe umthetho wabo omtsha weenkonzo ngo-2009.”
Ingxelo eyenziwe yenye ikomishoni yaseYurophu elwa ubuhlanga yathi ixhalabe gqitha kuba kubonakala ngathi iinkonzo aziphathekanga kakuhle kwelo. Xa iphefumla ngomthetho waseAzerbaijan weenkonzo, le komiti yathi: “IAzerbaijan imele ilungise umthetho wayo. . . ukuze uhambelane nemiqathango yeNkundla yaseYurophu Yamalungelo Abantu.”
IKomishoni yaseVenice yabhala izinto ezimele zitshintshwe kumthetho waseAzerbaijan okhusela inkululeko yonqulo. Yathi: “Umthetho welo awuhambelani tu nomgaqo-siseko olandelwa ngamanye amazwe. . . Kufuneka kwaziwe ukuba ngoobani abangenelwa kule mithetho, kwinkululeko yonqulo, eyesazela neyokubhaliswa kweenkonzo. Kwaziwe ukuba ngoobani abanelungelo lokungenzi izinto ezithile ngenxa yeenkolelo zabo nabanokuguqula abanye. Imithetho ethetha ngezi nkalo imele iqalwe ekuqaleni ukwenziwa.”
Inkululeko
AmaNgqina kaYehova ehlabathini lonke ayayixabisa into yokuba enenkululeko yokuthetha, eyokuhlanganisana, eyesazela neyonqulo. Amxabisa gqitha urhulumente obanika la malungelo. Iqaqobana lamaNgqina ayi-2 500 nabo akhonza kunye nawo aseAzerbaijan, linethemba lokuba ngenye imini liza kukwazi ukonwabela inkululeko yonqulo njengezinye iicawa ezikwilizwe lawo.
^ isiqe. 28 IAzerbaijan yaba lelinye lamazwe akwiBhunga laseYurophu ngoJanuwari 25, 2001.
^ isiqe. 28 I-Article 48 ikhusela amalungelo onqulo, i-Article 50 inqanda ukuhlolwa kweencwadi ngokungeyomfuneko.
^ isiqe. 28 Nyanga nganye amaNgqina kaYehova aye enze iMboniselo kawonke-wonke enceda ekucaciseni iBhayibhile. Emabandleni awo asebenzisa enye iMboniselo ayifunda iveki neveki. Kusasazwa iikopi ezingaphezu kweziyi-45 000 000 zeMboniselo ngeelwimi ezingaphezu kweziyi-200, oku kuyenza inkqenkqeze phambili kwiimagazini ezisasazwayo ehlabathini lonke.


c: text/html

text:
Yintoni “INcwadi YeVangeli KaYudas”?
NGOAPRILI 2006, amaphephandaba ehlabathini lonke othusa abantu abaninzi xa achaza ukuba iqela labaphandi liza kukhulula incwadi yamandulo ebizwa ngokuba ‘yiNcwadi yeVangeli kaYudas.’ La maphephandaba ayesithi abaphandi bathi le ncwadi iza kuyitshintsha indlela esimjonga ngayo uYudas, umfundi owangcatsha uYesu. Ngokutsho kwawo, uYudas wayeligorha noyena mpostile wayemazi kakuhle uYesu, ibe wacelwa nguYesu ukuba amhlangule ekubulaweni.
Ngaba le yincwadi yokwenene? Yaye ukuba kunjalo, ngaba idiza amahlebo ebekade efihliwe ngoYudas Skariyoti, uYesu Kristu okanye amaKristu enkulungwane yokuqala? Ngaba ifanele iyitshintshe indlela esimqonda ngayo uKristu kunye neemfundiso zakhe?
UKUFUNYANWA ‘KWENCWADI YEVANGELI KAYUDAS’
Abantu abaqinisekanga ukuba le ‘Ncwadi yeVangeli kaYudas’ yafumaneka njani. Kunokuba ifunyanwe ngabembi bezinto zakudala, le ncwadi yasuka yathi gqi kwimarike ethengisa izinto zakudala, ngasekupheleni kweminyaka yee-1970 okanye ngasekuqaleni kweyee-1980. Kubonakala ngathi yabhaqwa eYiputa ngowe-1978 kwingcwaba ekusenokwenzeka ukuba lalisemqolombeni. Yayingomnye wemibhalo emine eyahlukahlukeneyo eyayikwincwadi yakudala eyayibhalwe ngesiCoptic, ulwimi oluvela kolo lwaluthethwa ngamaYiputa amandulo.
Emva kokuba ifudusiwe eYiputa kwimozulu eyomileyo, le ncwadi eyenziwe ngesikhumba yaqalisa ukonakala. Le ncwadi yaboniswa abaphandi abambalwa ngowe-1983; kodwa ke ayizange ithengwe ngenxa yexabiso layo elaliphezulu kakhulu. Ukungagcinwa kwayo kakuhle kwabangela ukuba yonakale ngokukhawuleza. Ngowama-2000, yathengwa ngumthengisi wezinto zakudala waseSwitzerland. Ekugqibeleni, eli nenekazi layinika iqela leengcaphephe ezazivela kumazwe ngamazwe. Ezi ngcaphephe zacelwa yi-Maecenas Foundation for Ancient Art and the National Geographic Society ukuba zenze umsebenzi onzima wokuzama ukudibanisa le ncwadi, ngoku eyayisele yahlukene yaba ziziqwenga ngeziqwenga. Eli qela laphinda layalelwa ukuba liqikelele ubudala bale ncwadi lize liguqulele noko ikuthethayo.
Iziphumo zovavanyo lwalo msongo zabonisa ukuba kusenokwenzeka ukuba wabhalwa ngenkulungwane yesithathu okanye yesine yeXesha Eliqhelekileyo. Noko ke, abaphandi baqikelela ukuba umbhalo wesi-Coptic ‘weNcwadi yeVangeli kaYudas’ wawuguqulelwe ngokusuka kwisiGrike ngaphambidlana. Yabhalwa nini le ‘Ncwadi yeVangeli kaYudas,’ yaye phantsi kwaziphi iimeko?
“INCWADI YEVANGELI KAYUDAS”—IVANGELI YAMAGNOSTIC
‘INcwadi yeVangeli kaYudas’ kuthethwa ngayo okokuqala kwimibhalo kaIrenaeus, umbhali owayephila ngasekupheleni kwenkulungwane yesibini yeXesha Eliqhelekileyo, nowayezibiza ngokuba ungumKristu. Kwincwadi ebizwa ngokuba yiAgainst Heresies, uIrenaeus ubalisa ngelinye lamaqela awayezichasile iimfundiso zawo. Uthi: “Bathi uYudas umngcatshi wayezazi kakuhle izinto, yaye ekubeni wayeyazi ngaphezu kwabanye inyaniso, nguye yedwa owangcatshayo. Nguye owabangela isiphithiphithi ezulwini nasemhlabeni. Babhala intsomi enjalo abayibiza ngokuba yiNcwadi yeVangeli kaYudas.”
‘AsiyoNcwadi yeVangeli eyabhalwa ngemihla kaYudas ngumntu owayemazi kakuhle’
UIrenaeus wayezimisele nangakumbi ukuphikisa iimfundiso eziliqela zamaKristu angama-Gnostic, awayecinga ukuba anolwazi olukhethekileyo. Ubu-Gnostic yinkolelo enamaqela amaninzi awahlukahlukeneyo yaye qela ngalinye liyiqonda lize liyitolike ngendlela eyahlukileyo “inyaniso” yobuKristu. Iinkolelo zama-Gnostic zazisekelwe kwiincwadi zawo ezazixhaphake kakhulu ngenkulungwane yesibini yeXesha Eliqhelekileyo.
IiVangeli zama-Gnostic zazifundisa ukuba abapostile ababalaseleyo babengaziqondi iimfundiso zikaYesu, yaye kukho iimfundiso ezifihlakeleyo zikaYesu ezaziqondwa kuphela ngabambalwa. * Amanye ama-Gnostic ayekholelwa ukuba umhlaba yintolongo. Ngenxa yoko, “uthixo ongumdali” okwiZibhalo zesiHebhere kwakusithiwa nguthixo nje ongenagunya lingako, nowayechasene nabanye oothixo abakhulu. Ayesithi umntu “onolwazi” lokwenene uyayiqonda le “mfihlelo” yaye ufuna ukukhululeka kumzimba wenyama.
“INcwadi yeVangeli kaYudas” isekelwe kwezi nkolelo. Itshayelela ngala mazwi: “Amazwi ayimfihlelo awathethwa nguYesu kuYudas Skariyoti kwiintsuku ezisibhozo, xa kwakusele iintsuku ezintathu ngaphambi kokuba abhiyozele iPasika.”
Ngaba le ncwadi yile yayibhalwe nguIrenaeus ekuqaleni, nekwadlula iinkulungwane kucingwa ukuba ilahlekile? UMarvin Meyer owayekwiqela elahlalutya laza laguqulela le ncwadi, uthi ‘ingcaciso emfutshane kaIrenaeus iyafana nombhalo wesi-Coptic okhoyo ngoku nobizwa ngokuba yiNcwadi yeVangeli kaYudas.’
ZIYABETHABETHANA IIMBONO ZABAPHENGULULI—NGOYUDAS EKUTHETHWA NGAYE KULE VANGELI
‘KwiNcwadi yeVangeli kaYudas,’ kuthiwa uYesu ubahleka alale ngomqolo abafundi bakhe ngenxa yokungabi nalwazi kwabo. Kodwa kubapostile abali-12, nguYudas kuphela omazi kakuhle uYesu. Ngenxa yoko, uYesu umhlebela “iimfihlelo zobukumkani.”
Indlela iqela lokuqala labaphengululi elayiguqulela ngayo le ncwadi yayityhefwe kakhulu koko kwakuthethwe nguIrenaeus. Kwinguqulelo yabo, uYudas uyathandwa nguYesu kuba ekuphela komfundi owayeza kuziqonda iimfihlelo aze “angene ebukumkanini.” Abapostile abalahlekisiweyo babeza kukhetha omnye umntu ukuba angene ezihlangwini zikaYudas, kodwa ke uYudas wayeza kuba “ngumoya weshumi elinesithathu” kuba uYesu wathi “niya kuthengisa ngendoda endombathisayo.”
Ababhali ababalaseleyo njengoBart Ehrman noElaine Pagels, abangabaphandi abadumileyo ngobuKristu benkulungwane yokuqala kunye nobuGnostic, bakhawuleza bapapasha ezabo izimvo ngale ‘Ncwadi yeVangeli kaYudas,’ yaye izimvo zabo zazisondele gqitha kwindlela eyayiguqulelwe ngayo le vangeli lelaa qela lokuqala. Noko ke, kungekudala nje emva koko, abaphandi abanjengoApril DeConick noBirger Pearson abazange bayiginye ncam le nto. Babesithi iNational Geographic Society ikhawuleze yayipapasha le ncwadi yamandulo, kuba ifuna ukuba lijelo losasazo lokuqala ukwenjenjalo. Ngaphezu koko, le ncwadi ayizange ihlalutywe ize ifundwe zezinye iingcali njengokuba kulisiko ukwenjenjalo, kuba iqela elaliyiguqulela kwafuneka lisayine isivumelwano sokuba alisayi kuze likuthi pahaha oko ikuquletheyo.
Akukho namnye kubaphandi abahlalutya le ncwadi othi iqulethe imbali echanileyo
UDeConick noPearson benza olwabo uphando, baza bafumanisa ukuba ezinye iinxalenye ezibalulekileyo zeziqwenga zale ncwadi azizange ziguqulelwe ngokuchanileyo ngabaphandi bokuqala. Xa wayedibanisa le ncwadi, uDeConick wafumanisa ukuba uYesu wathi uYudas “yiDemon yeshumi elinesithathu” kungekhona “umoya weshumi elinesithathu.” * Kwakhona, uYesu wamxelela eziqhitsini uYudas ukuba akayi kungena “ebukumkanini.” Kunokuba abe mkhulu kunabanye abafundi, uYesu uthi kuYudas: “Ungoyena ungungantweni ngaphezu kwabo bonke. Kuba wena uza kuthengisa ngendoda endombathisayo.” UDeConick ubona ngathi ‘iNcwadi yeVangeli kaYudas’ yincwadi yamandulo yama-Gnostic eyayihlekisa ngabo bonke abapostile. UDeConick noPearson bafikelela kwisigqibo sokuba kule ‘Ncwadi yeVangeli kaYudas,’ uYudas akalogorha.
YINTONI ESINOKUYIFUNDA ‘KWINCWADI YEVANGELI KAYUDAS’?
Enoba bathi uYudas ekuthethwe ngaye kule vangeli ligorha okanye yidemon, akukho namnye kubaphandi abahlalutya le ncwadi othi iqulethe imbali echanileyo. UBart Ehrman uthi: “Le asiyoNcwadi yeVangeli ebhalwe nguYudas okanye umntu othi unguye. . . . Ingazange kananjalo ibhalwe ngemihla awayephila ngayo uYudas, ngumntu owayemazi kakuhle. . . Ngoko ke, le ncwadi ayizi kusinika inkcazelo eyongezelelekileyo ngoko kwenzeka ngemihla kaYesu.”
“INcwadi yeVangeli kaYudas” yincwadi yama-Gnostic eyabhalwa ngenkulungwane yesibini yeXesha Eliqhelekileyo, yaye ekuqaleni yayibhalwe ngesiGrike. Abaphandi abaqinisekanga ukuba le ‘Ncwadi yeVangeli kaYudas’ iyafana kusini na naleyo wayebhekisela kuyo uIrenaeus. Kodwa ke, le ‘Ncwadi yeVangeli kaYudas’ ingqina ukuba ubuKristu bakha baqhekeka kwaza kwavela amahlelo awayefundisa izinto ezingafaniyo. Kunokuba ingqine ukuba iBhayibhile ayithethi nyaniso, “iNcwadi yeVangeli kaYudas” ingqina ukuchana kwezilumkiso zabapostile abanjengoPawulos, owathi kwiZenzo 20:29, 30: “Ndiyazi ukuba emva kokumka kwam. . . phakathi kwenu kuya kusuka amadoda aze athethe izinto ezijijekileyo ukuze abatsale abafundi emva kwawo.”
^ isiqe. 11 Ezi Vangeli zidla ngokuthiywa ngamagama abantu ekuthiwa babeziqonda kakuhle ezona mfundiso zikaYesu, ‘njengeNcwadi yeVangeli kaTomas’ ‘neNcwadi yeVangeli kaMariya Magadala.’ Ezi ncwadi zamandulo zingama-30 xa zizonke.
^ isiqe. 18 Abaphandi abathi uYudas yidemon kule ncwadi—eyayimqonda ngaphezu kwabanye abapostile uYesu—bathi oku kuyafana nendlela iidemon ekuthethwe ngazo kwiiNcwadi zeVangeli eziseBhayibhileni ezazimazi kakuhle ngayo uYesu.—Marko 3:11; 5:7.

robotstxt: allowed

filter: keep


text:
Ngena Ngokukhawuleza KwiWebhsayithi Yethu!
Ukususela kulo Vukani! uwuphetheyo ukubheka phambili, eli phephancwadi liza kuba neekhowudi ekuthiwa zii-QR (quick response). Mhlawumbi uyazibuza ukuba ziintoni ezo? Ezi ziikhowudi onokuzisebenzisa ukuze ungene ngokukhawuleza kwiWebhsayithi yethu. Kufuneka nje ube netablet enekhamera ne-Intanethi okanye ube nezi fowuni zikhoyo kuthiwa zi-smartphone.
- Zikhuphelele isoftware application ekwaziyo ukufunda iikhowudi zeQR.
- Vula isoftware application.
- Fota iQR code.
Uza kungena ngqo kwiWebhsayithi yethu!


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 Wathetha ke uYehova kuMoses, esithi:
2 “Thumela amadoda aye kuhlola ilizwe lakwaKanan, endibanika lona oonyana bakaSirayeli.+ Nothumela indoda ibe nye kwisizwe ngasinye sooyise, nganye ibe yesisikhulu+ kuso.”
3 Wawathuma ke uMoses esentlango yaseParan+ ngokomyalelo kaYehova. Onke loo madoda ayeziintloko zoonyana bakaSirayeli.
4 Ngawo la amagama awo: kwisizwe sakwaRubhen, nguShamuwa unyana kaZakure;
5 kwisizwe sakwaSimeyon, nguShafati unyana kaHori;
6 kwisizwe sakwaYuda, nguKalebhi+ unyana kaYefune;
7 kwisizwe sakwaIsakare, nguIgali unyana kaYosefu;
8 kwisizwe sakwaEfrayim, nguHosheya+ unyana kaNun;
9 kwisizwe sakwaBhenjamin, nguPalti unyana kaRafu;
10 kwisizwe sakwaZebhulon, nguGadiyeli unyana kaSodi;
11 kwisizwe sakwaYosefu,+ esisisizwe sakwaManase,+ nguGadidi unyana kaSusi;
12 kwisizwe sakwaDan, nguAmiyeli unyana kaGemali;
13 kwisizwe sakwa-Ashere, nguSeture unyana kaMikayeli;
14 kwisizwe sakwaNafetali, nguNabhi unyana kaVofesi;
15 kwisizwe sakwaGadi, nguGewuweli unyana kaMaki.
16 Ngawo lawo amagama amadoda awawathumayo uMoses ukuba aye kuhlola ilizwe. Waza uMoses wambiza uHosheya unyana kaNun ngokuthi nguYehoshuwa.+
17 Ekuwathumeni kwakhe uMoses ukuba aye kuhlola ilizwe lakwaKanan, wathi kuwo: “Nyukani apha niye eNegebhi,+ ninyukele kummandla weentaba.+
18 Yaye nimele nibukhangele ubunjani belizwe+ nabantu abahlala kulo, ukuba bomelele okanye babuthathaka kusini na, nokuba bambalwa okanye baninzi kusini na;
19 ukuba linjani na ilizwe abahlala kulo, enoba lihle okanye libi kusini na, nokuba zinjani na izixeko abahlala kuzo, enoba basezinkampini okanye basezinqabeni kusini na;
20 ukuba linjani na ilizwe elo, enoba lichumile okanye alichumanga+ kusini na, nokuba linemithi okanye alinayo kusini na. Yibani nesibindi,+ nize neziqhamo zelo lizwe.” Yaye ke loo mihla iyimihla yentlahlela yeediliya.+
21 Enyuka ke alihlola ilizwe ukususela kwintlango yaseTsin+ ukusa eRehobhi+ ngasekungeneni eHamati.+
22 Ekunyukeleni kwawo eNegebhi,+ afika eHebron.+ Kwaye kukho apho uAhiman, uSheshayi noTalemayi,+ abenzala ka-Anaki.+ Kwaye ke, iHebron+ le yayakhiwe kwiminyaka esixhenxe ngaphambi kweTsowan+ yaseYiputa.
23 Akufika entlanjeni yakwaEshkoli,+ anqumla khona ihlumelo elinesihloko esinye seediliya.+ Asithwala ngesibonda engamadoda amabini, yaye enjenjalo nakwirharnati+ kwanakumakhiwane.
24 Ayibiza loo ndawo ngokuba yintlambo yakwaEshkoli,+ ngenxa yesihloko eso basinqumla khona oonyana bakaSirayeli.
25 Ekugqibeleni abuya ekulihloleni ilizwe ekupheleni kweentsuku ezingamashumi amane.+
26 Ngoko ahamba afika kuMoses nakuAron nakwindibano yonke yoonyana bakaSirayeli entlango yaseParan, eKadeshe.+ Azisa ilizwi kubo nakuyo yonke indibano, ababonisa neziqhamo zelizwe elo.
27 Amxelela athi: “Singenile kwelo lizwe ubusithume kulo, kwaye eneneni liqukuqela ubisi nobusi,+ nazi neziqhamo zalo.+
28 Noko ke, inyaniso yona yeyokuba bomelele abantu abahlala kwelo lizwe, nezixeko ezinqatyisiweyo zikhulu kakhulu;+ kwakhona, sibone nabenzala ka-Anaki khona.+
29 Ama-Amaleki+ ahleli kwilizwe laseNegebhi,+ kwaye amaHiti namaYebhusi+ nama-Amori+ ahleli kwimimandla yeentaba, wona amaKanan+ ahleli ngaselwandle ngakwicala laseYordan.”
30 Noko ke uKalebhi+ wazama ukubazolisa abantu phambi koMoses wathi: “Masinyuke singqale, silihluthe, ngokuba ngokuqinisekileyo sinako ukuloyisa.”+
31 Kodwa amadoda awayenyuke naye athi: “Asinako ukunyuka siye kumelana naba bantu, kuba bomelele kunathi.”+
32 Kwaye aqhubeka edlulisela ingxelo embi+ koonyana bakaSirayeli ngelo lizwe ayelihlolile, esithi: “Ilizwe, esadlula kulo silihlola, lilizwe elibadla libagqibe abemi balo; nabantu bonke esababonayo kulo babengabafo abakhulu ngokungaqhelekanga.+
33 Sazibona khona iiNefili, oonyana baka-Anaki,+ abavela kwiiNefili; sasuka emehlweni ethu saba njengeentethe, sanjalo nasemehlweni abo.”+
Yithumele
Yithumele
Numeri 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Chapter 1
1 Oko kwakukho kwasekuqalekeni, oko sikuvileyo, oko sikubonileyo ngawethu amehlo, oko sakukhangelayo, zakuphatha izandla zethu, okwelizwi labo ubomi
2 (obu bomi ke babonakaliswa; sibubonile, siyabungqinela, siyabuxela kuni, ubomi obo bungunaphakade, bona obo bebukuye uYise, baza babonakaliswa kuthi):
3 oko ke sikubonileyo, sikuvileyo, siyakuxela kuni, ukuze nani nibe nobudlelane nathi. Baye ke ubudlelane bethu bunaye uYise, bunaye uNyana wakhe uYesu Kristu.
4 Ezo zinto sinibhalela ukuze uvuyo lwenu luzaliseke.
5 Lulo olu ke udaba esiluvileyo kuye, esinityela lona, lokuba uThixo ukukukhanya, akukho bumnyama kuye nakanye.
6 Ukuba sithi sinobudlelane naye, sibe sihamba ebumnyameni, soba siyaxoka, asiyenzi inyaniso;
7 ke, ukuba sihamba ekukhanyeni, njengokuba yena esekukhanyeni, soba sinobudlelane omnye nomnye, lithi negazi likaYesu Kristu, uNyana Wakhe, lisihlambulule kuso sonke isono.
8 Ukuba sithi asinasono, siyazikhohlisa, inyaniso ayikho kuthi.
9 Ukuba sithi sizivume izono zethu, uthembekile, ulilungisa, ukuba asixolele izono zethu, asihlambulule kuko konke ukungalungisi.
10 Ukuba sithi asonanga, simenza ixoki; ilizwi lakhe alikho kuthi.


text:
ISAHLUKO 16
Sihlanganisana Ngenjongo Yokunqula
1. Xa abafundi babehlanganisene, luluphi uncedo abalufumanayo, yaye kwakutheni ukuze balufune?
KUNGEKUDALA emva kokuba uYesu evusiwe, abafundi bakhe bahlanganisana ngenjongo yokuba bakhuthazane. Batshixa iminyango, besoyika iintshaba zabo. Lumele ukuba olo loyiko lwabo lwaphelela emoyeni xa kwafika uYesu waza wathi: “Yamkelani umoya oyingcwele”! (Funda uYohane 20:19-22.) Ekuhambeni kwexesha, baphinda bahlanganisana, yaye ngoku uYehova wabathululela umoya oyingcwele. Oku kwabomeleza ngeyona ndlela ukuze balungele umsebenzi wokushumayela ababeseza kuwenza!—IZe. 2:1-7.
2. (a) Siwafumana phi amandla kaYehova, kwaye kutheni siwafuna nje? (b) Kutheni kubaluleke kangaka ukuba noNqulo Lwentsapho? (Funda umbhalo osemazantsi nebhokisi ethi “ UNqulo Lwentsapho.”)
2 Nathi namhlanje sijamelene nobunzima obufanayo nobo bafunyanwa ngabafundi bakaYesu. (1 Pet. 5:9) Ngamany’ amaxesha, abanye bethu basenokoyika abantu. Siyawadinga amandla avela kuYehova ukuze sinyamezele kumsebenzi wokushumayela. (Efe. 6:10) Usipha kakhulu la mandla kwiintlanganiso. Namhlanje siya kwiintlanganiso ezimbini ezifundisayo veki nganye—iNtlanganiso Yesidlangalala, iSifundo SeMboniselo, neentlanganiso zaphakathi evekini ezibizwa ngokuba buBomi BamaKristu Nomsebenzi Wokushumayela. * Kwakhona siyaya nakwindibano yengingqi, iindibano zesiphaluka ezimbini naseSikhumbuzweni. Kutheni kubaluleke kangaka ukuya kuzo zonke ezi ntlanganiso? Zabakho njani? Indlela esivakalelwa ngayo ngeentlanganiso ityhila ntoni ngathi?
Kutheni Sihlanganisana?
3, 4. UYehova ufuna abantu bakhe benze ntoni? Nika imizekelo.
3 Kwakudala uYehova wayefuna ukuba abantu bakhe bahlanganisane ukuze bamnqule. Nanku umzekelo: Ngo-1513 B.C.E., uYehova wanika amaSirayeli uMthetho wokuba agcine iSabatha veki nganye ukuze intsapho nganye ikwazi ukumnqula nokuba ifundiswe ngawo. (Dut. 5:12; 6:4-9) Xa amaSirayeli ayewenza lo myalelo, iintsapho zazisomelela luze nohlanga luphela luhlale lucocekile yaye lomelele elukholweni. Xa uhlanga luye alawulandela uMthetho, alazenza nezinto eziyimfuneko ezinjengokuya rhoqo kwiintlanganiso ukuze lunqule uYehova, lwaluphulukana nobuhlobo noThixo.—Lev. 10:11; 26:31-35; 2 Kron. 36:20, 21.
4 NoYesu waba ngumzekelo omhle. NgeSabatha, wayedla ngokuya kwindlu yesikhungu veki nganye. (Luka 4:16) Emva kokufa nokuvuswa kwakhe, abafundi baqhubeka bebamba iintlanganiso rhoqo nangona babesele bengasekho phantsi komthetho weSabatha. (IZe. 1:6, 12-14; 2:1-4; Roma 14:5; Kol. 2:13, 14) Kwezo ntlanganiso, amaKristu elo xesha ayengafumani nje kuphela imiyalelo nokhuthazo, kodwa ayekwadumisa uThixo ngokuthandaza, ngokugqabaza nangokucula.—Kol. 3:16; Heb. 13:15.
5. Kutheni sisiya kwiintlanganiso veki nganye neendibano ezibakho nyaka ngamnye? (Funda nebhokisi ethi “ Iindibano Ezibakho Ngonyaka Ezimanyanisa Abantu BakaThixo.”)
5 Nathi namhlanje, xa sisiya kwiintlanganiso veki nganye, kwiindibano ezibanjwa nyaka ngamnye, sixhasa uBukumkani bukaThixo, sifumana amandla omoya oyingcwele, kwaye siyabakha abazalwana bethu xa bebona ukholo lwethu. Okubaluleke nangakumbi kukuba, siye sifumane ithuba lokunqula uYehova ngokuthandaza, ngamagqabaza nangokucula. Indlela eziqhutywa ngayo iintlanganiso zethu namhlanje, isenokuba ayifani nendlela ayeziqhuba ngayo amaSirayeli namaKristu enkulungwane yokuqala. Nakuthi namhlanje iintlanganiso zisabalulekile. Zabakho njani iintlanganiso zethu?
Iintlanganiso Ezikhuthaza ‘Uthando Nemisebenzi Emihle’
6, 7. (a) Yintoni injongo yeentlanganiso zethu? (b) Iintlanganiso zaziqhutywa ngaziphi iindlela ezahlukeneyo?
6 Xa uMzalwan’ uCharles Taze Russell waqalisa ukufuna inyaniso eLizwini likaThixo, wabona kufanelekile ukuhlanganisana nabanye ababekwiphulo elifanayo. Ngo-1879, uRussell wabhala wathi: “Mna nabanye basePittsburgh, siye saseka iklasi esihlanganisana kuyo rhoqo ngeeCawa ukuze sifunde iZibhalo.” Nabanye abafundi beMboniselo bakhuthazwa ukuba bahlanganisane, yaye ngo-1881, rhoqo ngeCawa nangoLwesithathu, iintlanganiso zazibanjwa ePittsburgh nasePennsylvania. IMboniselo kaNovemba 1895 yatsho ukuba injongo yezo ntlanganiso kukukhuthaza “ukuthandana nobudlelane bamaKristu,” kuquka nokwakhana.—Funda amaHebhere 10:24, 25.
7 Kangangeminyaka, aBafundi BeBhayibhile babeqhuba iintlanganiso ngeendlela nangamaxesha angafaniyo. Ngokomzekelo, enye ileta eyayivela kwiqela laseMerika eyapapashwa ngo-1911 yathi: “Ubuncinane siba neentlanganiso ezintlanu ngeveki.” Ayezibamba ezo ntlanganiso ngoMvulo, ngoLwesithathu, ngoLwesihlanu nakabini ngeCawa. Enye ileta eyayivela kwiqela laseAfrika, eyapapashwa ngo-1914 yathi: “Sibamba iintlanganiso kabini ngenyanga, siziqala ngoLwesihlanu ukuya kutsho ngeCawa.” Noko ke, ekuhambeni kwexesha, iintlanganiso zatshintsha zaza zaqhutywa ngale ndlela siziqhuba ngayo namhlanje. Khawuzivele imbali emfutshane ngentlanganiso nganye.
8. Yayisithini eminye yemixholo yeentetho zesidlangalala?
8 INtlanganiso Yesidlangalala. Ngo-1880, emva konyaka uMzalwan’ uRussell eqalise ukupapasha iMboniselo, wenza into eyayisenziwa nguYesu, ukushumayela kwezinye iindawo. (Luka 4:43) Ekwezo ndawo, uMzalwan’ uRussell waqalisa intlanganiso eyaziwa njengeNtlanganiso Yesidlangalala. Ichaza ngohambo lwakhe, iMboniselo yathi uRussell “uza kukuvuyela ukunikela intetho yesidlangalala ethetha ‘Ngezinto zoBukumkani bukaThixo.’” Ngo-1911, emva kokuba amaqela okanye amabandla esekiwe kumazwe athile, bandla ngalinye lakhuthazwa ukuba lithumele kwamanye amabandla abazalwana abafanelekayo, banikele iintetho ezintandathu ezisekelwe kumxholo othi umgwebo, nakothi intlawulelo. Emva kwentetho, kwakuye kuchazwe intetho yeveki ezayo negama lesithethi esiza kuyinikela.
9. Luluphi utshintsho oluye lwenziwa kwiNtlanganiso Yesidlangalala ukutyhubela iminyaka, kwaye ungayixhasa njani le ntlanganiso?
9 Ngo-1945, iMboniselo yenza isaziso sokuqaliswa kwephulo elenziwa ehlabathini lonke, lokubakho kweNtlanganiso Yesidlangalala apho kwakunikelwa iintetho ezisibhozo ezisekelwe eBhayibhileni ezazithetha “ngeengxaki zala maxesha.” Kangangamashumi eminyaka, izithethi zazinganikeli iintetho ezazithunyelwa likhoboka elithembekileyo kuphela, kodwa zazinikela neentetho ezazizibhalele ngokwazo. Ngo-1981, izithethi zayalelwa ukuba zinikele iintetho zentlangano ezazithunyelwa emabandleni. * Ngo-1990, kwakhutshwa umyalelo oyekisa iintetho zesidlangalala ezazifuna abaphulaphuli babe nenxaxheba okanye benze imiboniso. Ngokubhekele phaya, ngoJanuwari 2008 lancitshiswa ixesha lokunikela iintetho zesidlangalala, ukusuka kwimizuzu eyi-45 ukusa kweyi-30. Nangona kuye kwakho utshintsho kwiintetho zesidlangalala, xa zilungiselelwe kakuhle, ziyalwakha ukholo kwiLizwi likaThixo yaye zisifundisa izinto ezahlukahlukeneyo ngoBukumkani bukaThixo. (1 Tim. 4:13, 16) Ngaba uyakuvuyela ukumema amabuyelo akho nabo bangengawo amaNgqina ukuza kuphulaphula iintetho ezisekelwe eBhayibhileni?
10-12. (a) Iye yaphuculwa njani indlela esiqhutywa ngayo iSifundo SeMboniselo? (b) Yiyiphi imibuzo owenza kakuhle xa uzibuza yona?
10 ISifundo SeMboniselo. Ngo-1922, abazalwana ababesaziwa ngokuba ngabahambi ngezonqulo—abalungiseleli ababethunyelwa yiWatch Tower Society ukuya kunikela iintetho nokukhokela kumsebenzi wokushumayela—bacebisa ukuba kubekho intlanganiso ekuxutyushwa kuyo iMboniselo rhoqo. Lathathwa eli cebiso, saza isifundo seMboniselo saqhutywa phakathi evekini okanye ngeCawa.
11 Ngo-Juni 15, 1932, iMboniselo yakhupha imiyalelo engakumbi ngendlela esimele siqhutywe ngayo esi sifundo. Eli nqaku lathi, njengaseBheteli, kwakumele kubekho umzalwana oqhuba le ntlanganiso. Abazalwana abathathu kwakufuneka bahlale ngaphambili baze batshintshane ngokufunda iziqendu. Amanqaku ayengenayo imibuzo, ngoko ke umqhubi wayalelwa ukuba acele abanye abaphulaphuli babuze, aze acele abanye baphendule loo mibuzo. Ukuba kwakukho into efuna ukucaciswa, wayalelwa ukuba ayicacise “ngokufutshane nangokucacileyo.”
12 Ekuqaleni, amabandla ayevunyelwa ukuba azikhethele imagazini afuna ukuyixubusha. Noko ke, iMboniselo ka-Aprili 15, 1933, yacebisa amabandla ukuba axubushe imagazini esandul’ ukuphuma. Ngo-1937, kwakhutshwa umyalelo wokuba isifundo seMboniselo sibe ngeCawa. Ukuphuculwa kwendlela yokuqhutywa kwesi sifundo sibe yile nto siyaziyo namhlanje, kwapapashwa kwiMboniselo kaOktobha 1, 1942. Le magazini yakhupha isaziso sokuba emazantsi ephepha ngalinye lenqaku elifundwayo, kwakuza kubakho imibuzo emele ibuzwe. Kwakhona yathi le ntlanganiso imele ithathe iyure kuphela, yaza yakhuthaza nabaphulaphuli ukuba bangazifundi iimpendulo kodwa bachaze into abayivileyo “ngamazwi abo.” ISifundo SeMboniselo iseyeyona ntlanganiso isetyenziswa likhoboka elithembekileyo ukusasaza iimfundiso zeBhayibhile ngexesha elifanelekileyo. (Mat. 24:45) Kuyinto entle ukuzibuza ukuba: ‘Ngaba ndiyayilungiselela iMboniselo veki nganye? Ngaba ndizama kangangoko ukugqabaza ukuba ndinako?’
13, 14. Ithini imbali ngeSifundo SeBhayibhile Sebandla, yaye yintoni oyithandayo ngale ntlanganiso?
13 ISifundo SeBhayibhile Sebandla. Kwiminyaka yoo-1890, emva kokukhutshwa kwemiqulu iMillennial Dawn, uMzalwan’ uH. N. Rahn, uMfundi WeBhayibhile waseBaltimore, eMaryland, eMerika, wacebisa ukuba kusekwe “iZazulu Zokukhanya” zokufundisisa iBhayibhile. Eli cebo laqala lazanywa ngokuziqhuba emakhayeni abantu. Kwathi kusiba nguSeptemba 1895, ezi Zazulu Zokukhanya zazisele ziqhutywa ngempumelelo kwizixeko eziliqela eMerika. Ngenxa yoko, iMboniselo yaloo nyanga yakhuthaza bonke abafundi benyaniso ukuba baqhube ezo ntlanganiso. Yathi le ntlanganiso mayiqhutywe ngumntu ofunda kakuhle. Wayeza kufunda isivakalisi aze avule ithuba lokuba abantu abakhoyo bachaze into abayivileyo. Emva kokuba efunde izivakalisi kwisiqendu zaza zaxutyushwa, wayemele afunde izibhalo ezibekiweyo. Xa sigqityiwe isahluko, ngamnye kubaphulaphuli wayemele achaze ngamafutshane into ayivileyo.
14 Indlela ebizwa ngayo le ntlanganiso iye yatshintshatshintsha. Ikhe yabizwa ngokuba siSazulu samaBhereya Sokufundisisa iBhayibhile, ngokusuka kumaBhereya enkulungwane yokuqala awayezincina ngenyameko iZibhalo. (IZe. 17:11) Ekuhambeni kwexesha, yabizwa ngokuba siSifundo Sencwadi Sebandla. Kodwa ngoku le ntlanganiso ibizwa ngokuba siSifundo SeBhayibhile Sebandla, apho onke amalungu ebandla ehlanganisana kwiHolo yoBukumkani endaweni yokuhlanganisana ngokwezazulu. Kangangamashumi eminyaka, kule ntlanganiso, bekufundwa iincwadi, iincwadana nkqu namanqaku eMboniselo. Kwasekuqalisweni kwayo, bonke abezayo babekhuthazwa ukuba babe nenxaxheba. Le ntlanganiso iye yasinceda sanolwazi olungakumbi ngeBhayibhile. Ngaba ulungiselela rhoqo ngaphambi kokuba uye uze uphendule kangangoko unokukwazi?
15. ISikolo Sobulungiseleli Sobuthixo sayilwa ngayiphi injongo?
15 ISikolo Sobulungiseleli Sobuthixo. UCarey Barber owayekhonza kwiBheteli eseBrooklyn, eNew York ngelo xesha uthi: “Ngobusuku bangoMvulo, ngoFebruwari 16, 1942, bonke abazalwana eBheteli bamenywa ukuba baze kwiSikolo Sobulungiseleli Sobuthixo.” UMzalwan’ uBarber, owathi kamva waba lilungu leQumrhu Elilawulayo, uthi esi sikolo “lelinye lamalungiselelo aphum’ izandla uYehova aye wawenzela abantu bakhe kweli xesha lethu.” Imfundo eyafumaneka kwesi sikolo yabanceda abazalwana baphucula ubuchule bokufundisa nokushumayela kangangokuba, ukususela ngo-1943 ukuya phambili, ngokuthe ngcembe kwathunyelwa incwadana ethi Course in Theocratic Ministry kuwo onke amabandla asehlabathini. IMboniselo kaJuni 1, 1943, yathi iSikolo Sobulungiseleli Sobuthixo sasekwa ngenjongo yokunceda abantu bakaThixo “baziqeqeshe ukuze babe ngamaNgqina ashumayela kakuhle ngoBukumkani.”—2 Tim. 2:15.
16, 17. Ngaba iSikolo Sobulungiseleli Sobuthixo sasifundisa indlela yokunikela iintetho kuphela? Cacisa.
16 Ekuqaleni, abazalwana abaninzi babekufumanisa kunzima ukuma phambi kwabantu banikele intetho. UClayton Woodworth Omnci., otata wakhe owavalelwa ejele ngendlela engekho mthethweni noMzalwan’ uRutherford nabanye ngo-1918, uchaza indlela awavakalelwa ngayo xa wayeqala ukuba kwesi sikolo ngo-1943. Uthi: “Kwakunzima kum ukunikela intetho. Kwakuba ngathi ulwimi lwam lude, kome umqala, ibe ngathi ndiyankwiniza.” Njengoko wayesiya ephucula, waye efumana amalungelo angakumbi okunikela iintetho. Ininzi into awayifundiswa kwesi sikolo. Wafunda indlela okubaluleke ngayo ukuthobeka nokuthembela kuYehova. Lo mzalwana uthi: “Ndiye ndabona ukuba isithethi asibalulekanga nganto. Kodwa ukuba silungiselela kakuhle size sayame ngoYehova, abaphulaphuli baya kuzonwabela iintetho zaso baze bafunde okuthile kuzo.”
17 Ngo-1959, kwacelwa oodade ukuba nabo babhalise esikolweni. UDade Edna Bauer ukhumbula isaziso esenziwayo kwindibano awaya kuyo. Uthi: “Ndikhumbula indlela abavuya ngayo oodade. Nabo babevulekelwe ngamathuba angakumbi.” Kangangeminyaka, abazalwana noodade abaninzi baye balixhakamfula ngazo zozibini ithuba lokubhalisa kwiSikolo Sobulungiseleli Sobuthixo ukuze bafundiswe nguYehova. Namhlanje, olo qeqesho silufumana kwintlanganiso yaphakathi evekini.—Funda uIsaya 54:13.
18, 19. (a) Ngoku sifundiswa njani ngendlela yokushumayela? (b) Kutheni sicula kwiintlanganiso? (Funda ibhokisi ethi “ Ukucula Iingoma Zenyaniso.”)
18 INtlanganiso Yenkonzo. Kwango-1919, kwakuhlanganwa ngaphambi kokuba kuyiwe entsimini. Kwezo ntlanganiso, kwakungayi wonke umntu ebandleni, kodwa kwakusiya kuphela abo baza kuhambisa iincwadi. Phantse wonke unyaka ka-1923, iNtlanganiso Yenkonzo yayibakho kanye ngenyanga, kodwa kwakusiya wonke umntu ebandleni. Ngo-1928, amabandla acelwa ukuba aqhube iNtlanganiso Yenkonzo kanye ngeveki, emva koko, ngo-1935, iMboniselo yakhuthaza ukuba xa eqhuba le ntlanganiso, amabandla mawasebenzise inkcazelo epapashwe kwiDirector (neyathi kamva yabizwa ngokuba yi-Informant, yaze kamva yabizwa ngokuba buBulungiseleli Bethu BoBukumkani). Kungekudala, le ntlanganiso yaba kucwangciso lwebandla lweveki nganye.
19 Namhlanje sifumana ulwalathiso olusincedayo lwendlela yokushumayela kwintlanganiso yaphakathi evekini. (Mat. 10:5-13) Ukuba ungomnye wabantu abayinikwayo iNcwadi Yeentlanganiso, ngaba uyayifunda uze uwasebenzise amacebiso alapho entsimini?
Eyona Ntlanganiso Ibalulekileyo Enyakeni
20-22. (a) Kutheni sisenza isikhumbuzo sokufa kukaYesu? (b) Kwenzeka ntoni kuthi xa sisiya eSikhumbuzweni nyaka ngamnye?
20 UYesu waxelela abafundi bakhe ukuba benze isikhumbuzo sokufa kwakhe ade afike. NjengePasika, iSikhumbuzo sokufa kukaKristu senziwa nyaka ngamnye. (1 Kor. 11:23-26) Nyaka ngamnye kuza izigidi kule ntlanganiso. Ikhumbuza abathanjiswa ngelungelo abanalo lokuba ziindlalifa zoBukumkani. (Roma 8:17) Kwicala lezinye izimvu, ukubakho eSikhumbuzweni kubangela zibe nentlonelo yaye zinyaniseke kuKumkani woBukumkani bukaThixo.—Yoh. 10:16.
21 UMzalwan’ uRussell nabanye bakuqonda ukubaluleka kokwenza iSidlo SeNkosi Sangokuhlwa yaye babesazi ukuba simele sibekho kanye ngonyaka. IMboniselo ka-Aprili 1880 yathi: “Sekuyiminyaka kulisiko lethu apha ePittsburgh . . . ukukhumbula iPasika [iSikhumbuzo,] yaye sisitya isonka newayini ezimela umzimba weNkosi negazi.” Kamva iindibano zaqhutywa kunye neSikhumbuzo. Ezokuqala iingxelo ezagcinwayo zezeSikhumbuzo esabakho ngo-1889, apho kwakukho abantu abayi-225, kwaza kwabhaptizwa abayi-22.
22 Namhlanje, iSikhumbuzo asibi yinxalenye yocwangciso lwendibano, kodwa sisuka nje simemele abantu kwiHolo yoBukumkani ekufutshane okanye kwenye indawo eqeshiweyo. Ngo-2013, babengaphezu kwe-19 miliyoni ababeze esikhumbuzweni sokufa kukaYesu. Sinelungelo elikhulu lokubakho eSikhumbuzweni nokukhuthaza abanye beze ngobu busuku bungcwele. Ngaba nyaka ngamnye umema abantu abaninzi kangangoko kunokwenzeka?
Indlela Esivakalelwa Ngayo Ngeentlanganiso Ityhila Ntoni Ngathi?
23. Uvakalelwa njani ngokuya kwiintlanganiso?
23 Abakhonzi bakaYehova abawujongi umyalelo wokuya kwiintlanganiso njengoxanduva. (Heb. 10:24, 25; 1 Yoh. 5:3) Ngokomzekelo, uKumkani uDavide wayekuthanda ukuya kunqula endlwini kaYehova. (INdu. 27:4) Wayekuthanda ngokukhethekileyo ukuya kunqula nabanye abathanda uThixo. (INdu. 35:18) Khawucinge nangoYesu. Naye, nangona wayemncinane ngeminyaka, wayekuthanda gqitha ukuya kunqula endlwini kaYise.—Luka 2:41-49.
Umnqweno esinawo wokuhlanganisana ubonisa ukuba buyinto yokwenene uBukumkani bukaThixo kuthi
24. Sizuza ntoni ngokubakho kwiintlanganiso?
24 Xa sisiya kwiintlanganiso, senza kucace ukuba siyamthanda uYehova nokuba sinqwenela ukukhuthaza abazalwana noodade wethu. Sikwabonisa nomnqweno esinawo wokufunda indlela yokuphila njengabalawulwa boBukumkani bukaThixo, kuba eyona ndawo sifundiswa kuyo le ndlela yokuphila kukwiintlanganiso nakwiindibano. Kwakhona, kwiintlanganiso siyaqeqeshwa ukuze sibe nobuchule namandla okunyamezela kulo msebenzi ubalulekileyo wenziwa buBukumkani bukaThixo namhlanje—lo wokwenza nokuqeqesha abafundi bakaKumkani uYesu Kristu. (Funda uMateyu 28:19, 20.) Ngaphandle kwamathandabuzo, xa sikuthatha nzulu ukuhlanganisana, sibonisa indlela esibujonga ngayo ubukho boBukumkani bukaThixo. Akwaba singahlala sizixabisa iintlanganiso!
^ isiqe. 2 Ukongezelela kwiintlanganiso zethu zeveki nganye, kukhuthazwa intsapho okanye umntu ngamnye ukuba abekele ecaleni ixesha lokufundisisa okanye enze unqulo lwentsapho.
^ isiqe. 9 Ngo-2013, besele kukho iintetho zesidlangalala ezingaphezu kwe-180.
Funda Okungakumbi
UYehova Uyabahlanganisa Abantu Bakhe Abanovuyo
Ifana njani imibhiyozo ekuthethwa ngayo eBhayibhileni neendibano zamaNgqina kaYehova? Kutheni kubalulekile nje ukuba siye kwezi ndibano?
UNqulo Lwentsapho—Ngaba Unokulwenza Lube Mnandi Ngakumbi?
Funda ngezi ndlela ziluncedo lwenziwa ngazo unqulo lwentsapho kumazwe ahlukahlukeneyo uze ubone ukuba yiyiphi onokuyizama.


text:
IMBONISELO (YOKUFUNDISA) MATSHI 2017
Le magazini inamanqaku aza kufundwa ngoMeyi 1-28, 2017.
Kundincedile Ukuhamba Nezilumko
Ngeminyaka abe kwinkonzo yexesha elizeleyo ngalo, uWilliam Samuelson uye wafumana izabelo ezivuyisayo nezinzima.
Yibani Nembeko Kulowo Imfaneleyo
Ngoobani abafanelwe yimbeko, ibe kutheni? Kukunceda ngantoni ukuba nembeko kwabanye abantu?
Yiba Nokholo
—Wenze Izigqibo Zobulumko!
Ezinye zezigqibo ozenzayo zinokwenza ubomi bakho bungaze buphinde bufane nakuqala. Yintoni enokukunceda wenze izigqibo zobulumko?
Khonza UYehova Ngentliziyo Epheleleyo!
Ookumkani bakwaYuda, UAsa, uYehoshafati, uHezekiya, noYosiya benza iimpazamo. Kodwa uThixo wayebajonga njengabo bamkhonza ngeentliziyo ezipheleleyo. Kutheni?
Ngaba Uza Kuzifaka Entliziyweni Izinto Ezibhaliweyo?
Unokufunda kwiimpazamo zabanye abantu, kuquka ezabo baseBhayibhileni.
Yiba Ngumhlobo Xa Ubuhlobo Busecicini Lokuphela
Kusenokubakho ixesha apho umhlobo wakho efuna ukuncedwa nyhani ukuba abuyele endleleni. Unokumnceda njani?
Igama EliseBhayibhileni Kwingqayi Yakudala
Iingceba zengqayi yodongwe eneminyaka eyi-3 000 ikho ezembiwa ngo-2012, kutshanje zitsale umdla wabaphandi. Zazikhetheke ngantoni?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Kwathi emva kokufa+ kukaYoshuwa oonyana bakaSirayeli babuza+ kuYehova, besithi: “Ngubani na kuthi oya kunyuka kuqala aye kumaKanan ukuze alwe nawo?”
2 UYehova wathi: “Kuya kunyuka uYuda.+ Khangela! Ngokuqinisekileyo ndiya kulinikela esandleni sakhe ilizwe.”
3 Waza ke uYuda wathi kuSimeyon umntakwabo: “Nyuka nam ukuya kwiqashiso lam+ yaye masilwe namaKanan, kwaye nam ndiza kuhamba nawe ukuya kwiqashiso lakho.”+ Ngako oko uSimeyon wahamba naye.+
4 Ngoko uYuda wenyuka yaye uYehova wawanikela ezandleni zabo+ amaKanan namaPerizi, kangangokuba bawoyisa eBhezeki, ishumi lamawaka amadoda.
5 Xa bafumana uAdoni-bhezeki eBhezeki, ngoko balwa naye baza bawoyisa amaKanan+ namaPerizi.+
6 Xa uAdoni-bhezeki wasabayo, bamsukela baza bambamba yaye banqumla oosithupha bezandla zakhe noobhontsi beenyawo zakhe.
7 UAdoni-bhezeki wathi: “Bekukho amashumi asixhenxe ookumkani benqunyulwe oosithupha bezandla zabo noobhontsi beenyawo zabo bechola-chola ukutya phantsi kwetafile yam. Kanye ngendlela endenze ngayo, ngoko uThixo undibuyekezile.”+ Emva koko bamzisa eYerusalem+ waza wafela apho.
8 Ngapha koko, oonyana bakaYuda baqhubeka nemfazwe nxamnye neYerusalem+ baza bayithimba, kwaye bayixabela ngohlangothi lwekrele, yaye isixeko basitshisa ngomlilo.
9 Yaye emva koko oonyana bakaYuda behla baya kulwa namaKanan awayengabemi kummandla weentaba naseNegebhi+ naseShefela.+
10 Ngoko uYuda wamatsha nxamnye namaKanan awayehlala eHebron+ (ngoko igama leHebron ngaphambi koko laliyiKiriyati-arbha),+ kwaye baxabela uSheshayi noAhiman noTalemayi.+
11 Yaye bamatsha ukusuka apho nxamnye nabemi baseDebhiri.+ (Ngoko igama leDebhiri ngaphambi koko laliyiKiriyati-sefere.)+
12 Wandula ke uKalebhi+ wathi: “Nabani na oxabela iKiriyati-sefere aze ayithimbe, kaloku, ndiya kumnika uAkesa+ intombi yam njengomfazi.”+
13 Yaye uOteniyeli+ unyana kaKenazi,+ umninawa kaKalebhi,+ wayithimba. Ngenxa yoko wamnika uAkesa intombi yakhe njengomfazi.+
14 Yaye kwathi ngoxa wayegoduka, waqhubeka emthundeza ukuba acele umhlaba kuyise. Ngoko waqhwaba izandla zakhe ngoxa wayese-esileni.+ Waza uKalebhi wathi kuye: “Ufuna ntoni na?”
15 Ngoko wathi kuye: “Ndisikelele,+ kuba undinike isiqwenga somhlaba ongasemzantsi, yaye umele undinike iGuloti-mayim.” Ngako oko uKalebhi wamnika iGuloti+ engaseNtla neGuloti eseZantsi.
16 Yaye oonyana bomKeni,+ uMoses awayengumkhwenyana wakhe,+ baphuma esixekweni semithi yesundu+ noonyana bakaYuda baya kwintlango yakwaYuda, esemzantsi weAradi.+ Baza bahamba baya kuhlala nabantu.+
17 Kodwa uYuda wamatsha noSimeyon umntakwabo, yaye bawaxabela amaKanan awayengabemi baseTsefathi baza bayitshabalalisa.+ Ngenxa yoko eso sixeko sabizwa ngokuba yiHorma+ igama laso.
18 Emva koko uYuda wayithimba iGaza+ nommandla wayo neAshkelon+ nommandla wayo ne-Ekron+ nommandla wayo.
19 Yaye uYehova waqhubeka enoYuda, kangangokuba wawudla ilifa ummandla weentaba, kodwa akazange abahluthe ilizwe labo abemi ababesentilini, ngenxa yokuba babeneenqwelo zokulwa+ ezinamarhengqa amakhulu entsimbi.+
20 Ekunikeni kwabo uKalebhi iHebron, kanye njengoko wayethembisile uMoses,+ ngoko wabagxotha apho oonyana abathathu baka-Anaki.+
21 Yaye oonyana bakaBhenjamin abazange bawagxothe amaYebhusi awayengabemi eYerusalem;+ kodwa amaYebhusi asaqhubeka ehlala noonyana bakaBhenjamin eYerusalem de kube namhla.+
22 Ngelo xesha indlu kaYosefu+ ngokwayo yenyuka yaya eBheteli,+ yaye uYehova waba nayo.+
23 Yaye indlu kaYosefu yaqalisa ukuhlola+ iBheteli (ngaphambi koko igama lesixeko eso laliyiLuzi),+
24 baza abalindi babona indoda iphuma esixekweni. Ngoko bathi kuyo: “Nceda, usibonise indlela engena esixekweni, kwaye ngokuqinisekileyo siya kukwenzela ububele.”+
25 Ngako oko le ndoda yababonisa indlela engena esixekweni; yaye basixabela isixeko ngohlangothi lwekrele,+ kodwa yona indoda nayo yonke intsapho yayo babayeka.+
26 Emva koko loo ndoda yaya kwilizwe lamaHiti+ yaza yakha isixeko esibizwa ngokuba yiLuzi igama laso. Ligama laso elo unanamhla.
27 Yaye uManase+ akazange ayidle ilifa iBhete-sheyan+ needolophu eziphantsi kwayo neTahanaki+ needolophu eziphantsi kwayo nabemi baseDore+ needolophu eziphantsi kwayo nabemi baseIbleyam+ needolophu eziphantsi kwayo nabemi baseMegido+ needolophu eziphantsi kwayo, kodwa amaKanan azingisa ekuhlaleni kweli lizwe.+
28 Kwaye uSirayeli womelela+ waza wawasebenzisa amaKanan ngokuwaqhuba ngebhaxa,+ yaye akazange awagxothe ngokupheleleyo.+
29 NoEfrayim akazange awagxothe amaKanan awayehlala eGezere, kodwa amaKanan aqhubeka ehlala phakathi kwakhe eGezere.+
30 UZebhulon+ akazange abagxothe abemi baseKitron nabemi baseNahaloli,+ kodwa amaKanan aqhubeka ehlala phakathi kwakhe+ aza asebenza ngokuqhutywa ngebhaxa.+
31 UAshere+ akazange abagxothe abemi baseAko nabemi baseSidon+ neAhalabhi neAkezibhi+ neHelbha neAfiki+ neRehobhi.+
32 Yaye ama-Ashere aqhubeka ehlala phakathi kwamaKanan awayehlala kwelo lizwe, ngenxa yokuba akazange awagxothe.+
33 UNafetali+ akazange abagxothe abemi baseBhete-shemeshe nabemi baseBhete-anati,+ kodwa baqhubeka behlala phakathi kwamaKanan awayehlala kwelo lizwe;+ kwaye abemi baseBhete-shemeshe nabaseBhete-anati baba ngabakhe waza wabasebenzisa ngokubaqhuba ngebhaxa.+
34 Yaye ama-Amori aqhubeka etyhalela oonyana bakaDan+ kummandla weentaba, kuba akazange abavumele ukuba behle baye entilini.+
35 Ngoko ama-Amori azingisa ukuhlala kwiNtaba yeHeres naseAyalon+ naseShahalebhim.+ Kodwa isandla sendlu kaYosefu saba nzima kangangokude anyanzelelwe ukusebenza nzima.+
36 Yaye ummandla wama-Amori wawusuka eqhineni leAkrabhim,+ ukususela eSela ukunyuka.
Yithumele
Yithumele
ABagwebi 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=7&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 61: UDavide Umiselwa Njengokumkani
KWAKHONA uSawule uzama ukubamba uDavide. Uthabatha awona majoni akhe anamandla angama-3 000 aye kumkhangela. Xa esiva ngale nto uDavide, uthumela iintlola ziye kukhangela ukuba uSawule namadoda akhe balalise phi na ngobo busuku. UDavide ubuza amadoda akhe amabini: ‘Ngubani kuni oza kuya nam enkampini kaSawule?’
‘Ndiya kuhamba nawe,’ uyaphendula uAbhishayi. UAbhishayi ngunyana wodadeboDavide uTseruya. Ngoxa uSawule namadoda akhe belele, uDavide noAbhishayi bayachwechwa bangene enkampini. Bathabatha umkhonto kaSawule nomphanda wakhe wamanzi, ngakwintloko kaSawule. Akukho mntu ubabonayo okanye ubevayo kuba bonke balele yoyi.
Khawukhangele uDavide noAbhishayi. Bemkile, yaye basencotsheni yentaba. UDavide umemeza intloko yomkhosi wamaSirayeli: ‘Abhinere, kutheni na ungayikhuseli inkosi yakho, ukumkani? Khangela! Uphi na umkhonto wayo nomphanda wayo wamanzi?’
USawule uyavuka. Uyaliva ilizwi likaDavide, aze abuze: ‘Nguwe na lowo, Davide?’ Uyambona na uSawule noAbhinere ezantsi phayaa?
‘Ewe, nkosi yam, kumkani,’ uDavide uphendula uSawule. Aze uDavide abuze: ‘Kutheni na ufuna ukundibamba nje? Ndenze ntoni na embi? Nanku umkhonto wakho, kumkani. Enye yamadoda akho mayize kuwuthabatha.’
‘Ndonile,’ uyavuma uSawule. ‘Ndenze ngobudenge.’ Emva koko uDavide uhamba indlela yakhe, aze uSawule agoduke. Kodwa uDavide uthi kuye ngaphakathi: ‘Ngenye imini uSawule uya kuze andibulale. Mandibalekele ezweni lamaFilisti.’ Yaye wenjenjalo. UDavide uyawakhohlisa amaFilisti aze awenze akholelwe ukuba ngoku ungakwicala lawo.
Ngaxa lithile kamva amaFilisti alwa namaSirayeli. Edabini, kufa uSawule noYonatan. Le nto imenza buhlungu gqitha uDavide, aze abhale ingoma emnandi, ethi: ‘Ndibandezelekile ngenxa yakho, mntakwethu Yonatan. Ubuthandeka kakhulu kum!’
Emva koku uDavide ubuyela kwaSirayeli kwisixeko saseHebron. Kukho imfazwe phakathi kwamadoda anyula unyana kaSawule uIshe-bhosheti ukuba abe ngukumkani namanye amadoda afuna uDavide abe ngukumkani. Kodwa ekugqibeleni kuphumelela amadoda kaDavide. UDavide unama-30 eminyaka ubudala xa emiselwa njengokumkani. Kwiminyaka esixhenxe enesiqingatha ulawula eHebron. Abanye boonyana bakhe abazalelwa apho nguAmnon, uAbhisalom noAdoniya.
Kufika ixesha lokuba uDavide namadoda akhe baye kuthimba isixeko esihle saseYerusalem. UYowabhi, omnye unyana wodadeboDavide uTseruya, uyakhokela emfazweni. Ngoko uDavide uvuza uYowabhi ngokumenza intloko yomkhosi wakhe. Ngoku uDavide uqalisa ukulawula esixekweni saseYerusalem
1 Samuweli 26:1-25; 27:1-7; 31:1-6; 2 Samuweli 1:26; 3:1-21; 5:1-10; 1 Kronike 11:1-9.
Imibuzo
- UDavide noAbhishayi benza ntoni ngoxa uSawule wayelele enkampini yakhe?
- UDavide umbuza yiphi imibuzo uSawule?
- Emva kokwahlukana noSawule, uDavide uyaphi?
- Yintoni emenza buhlungu uDavide, nemqhubela ukuba abhale ingoma emnandi?
- UDavide umiselwa njengokumkani eHebron eneminyaka emingaphi ubudala, yaye ngoobani amagama abanye oonyana bakhe?
- UDavide uba ngukumkani phi kamva?
Imibuzo eyongezelelekileyo
- Funda eyoku-1 kaSamuweli 26:1-25.
Amazwi kaDavide abhalwe kweyoku-1 kaSamuweli 26:11 abonisa siphi isimo sengqondo ngokuphathelele amalungiselelo obuthixo? (INdu. 37:7; Roma 13:2)
Xa sizimisela ukubonisa ububele bothando kodwa lowo sibubonisa kuye angabi naluxabiso ngabo, amazwi kaDavide akweyoku-1 kaSamuweli 26:23 anokusinceda njani silondoloze isimo sengqondo esifanelekileyo? (1 Kum. 8:32; INdu. 18:20)
- Funda eyesi-2 kaSamuweli 1:26.
AmaKristu namhlanje anokulubonisa njani ‘uthando olunzulu omnye ngomnye’ olwaboniswa nguDavide noYonatan? (1 Pet. 4:8; Kol. 3:14; 1 Yoh. 4:12)
- Funda eyesi-2 kaSamuweli 5:1-10.
UDavide waba ngukumkani kangangeminyaka emingaphi, yaye eli xesha lahlulahlulwe njani? (2 Sam. 5:4, 5)
Ngubani ozukiswayo ngobukhulu bukaDavide, yaye oko kusikhumbuza ntoni namhlanje? (2 Sam. 5:10; 1 Sam. 16:13; 1 Kor. 1:31; Fil. 4:13)
Funda Okungakumbi
UDavide Wayengoyiki
Funda eli bali leBhayibhile limnandi ukuze uve ukuba yintoni eyanceda uDavide angoyiki.
AmaSirayeli Azifunela Ukumkani
Xa amaSirayeli azifunela ukumkani, uYehova wakhetha uSawule. Kwakutheni ukuze uYehova abeke uDavide endaweni kaKumkani uSawule?


text:
ISAHLUKO 26
UThixo ‘Okulungeleyo Ukuxolela’
1-3. (a) Yintoni eyayimkhathaza kakhulu umdumisi uDavide, yaye yathuthuzeleka njani intliziyo yakhe ekhathazekileyo? (b) Xa sisona, kunokusichaphazela njani oko, kodwa yintoni asiqinisekisa ngayo uYehova?
UMDUMISI uDavide wabhala wathi: “Iziphoso zam zidlule phezu kwentloko yam. Njengomthwalo onzima zinzima kakhulu kum. Ndisuke ndandindisholo yaye ndityumke ngomlinganiselo ogqithileyo.” (INdumiso 38:4, 8) UDavide wayekwazi ukukhathaza kwesazela esinetyala. Kodwa intliziyo yakhe ekhathazekileyo yathuthuzeleka. Wayeqonda ukuba nangona uYehova esithiyile isono, akamthiyanga umoni ukuba uguquka ngokunyanisekileyo aze aligatye ikhondo lakhe lesono. Enentembelo epheleleyo ekukulungeleni kukaYehova ukubonisa inceba kwabo baguqukayo, uDavide wathi: “Wena, Yehova, . . . ukulungele ukuxolela.”—INdumiso 86:5.
2 Xa sisona, nathi sisenokukhathazwa sisazela. Le mvakalelo yokuzisola iluncedo. Inokusishukumisela ukuba sithabathe amanyathelo okulungisa iimpazamo zethu. Noko ke, kukho ingozi yokonganyelwa yimvakalelo yokuba netyala. Iintliziyo zethu zisenokusigweba ngelithi uYehova akayi kusixolela, nokuba sinokuguquka kangakanani na. Ukuba ‘sidliwa’ yimvakalelo yokuba netyala, uSathana usenokuzama ukusenza sinikezele, sivakalelwe kukuba uYehova usigqala njengabantu abangento, abangakufanelekelanga ukumkhonza.—2 Korinte 2:5-11.
3 Ngaba leyo yindlela uYehova avakalelwa ngayo ngokwenene? Unotshe! Ukuxolela kuyinxalenye yothando lukaYehova olukhulu. ELizwini lakhe, usiqinisekisa ukuba xa sibonakalisa inguquko yokwenene nesuka entliziyweni, ukulungele ukuxolela. (IMizekeliso 28:13) Ukuze siphephe ingcamango yokuba uYehova akanakuze asixolele, makhe sihlolisise isizathu nendlela axolela ngayo.
Isizathu Sokuba UYehova ‘Ekulungele Ukuxolela’
4. Yintoni ayikhumbulayo uYehova ngokubunjwa kwethu, yaye oku kuyichaphazela njani indlela asiphatha ngayo?
4 UYehova uyazazi iintsilelo zethu. INdumiso 103:14 ithi: “Yena uyakwazi ukuyilwa kwethu, ekhumbula ukuba siluthuli.” Akayilibali into yokuba sizizidalwa ezenziwe ngothuli, nezibuthathaka, ngenxa yokungafezeki. Ibinzana elithi “uyakwazi ukuyilwa kwethu” lisikhumbuza ukuba iBhayibhile imfanisa uYehova nombumbi ize thina isifanise nesitya asenzayo. * (Yeremiya 18:2-6) Lo Mbumbi Mkhulu usebenzisana nathi ngokobuthathaka bethu nangokwemeko yethu yesono nendlela esisabela okanye esisilela ngayo ukusabela kukhokelo lwakhe.
5. Incwadi yabaseRoma iwachaza njani amandla esono?
5 UYehova uyayiqonda indlela esinamandla ngayo isono. ILizwi lakhe lisichaza isono njengamandla amakhulu akhokelela umntu ekufeni. Kanye kanye makhulu kangakanani la mandla esono? Encwadini yabaseRoma, umpostile uPawulos ucacisa athi: ‘Siphantsi kwesono,’ njengoko amajoni esiba phantsi komphathi-mkhosi (Roma 3:9); isono siye “salawula” uluntu njengokumkani (Roma 5:21); “sihleli” kuthi (Roma 7:17, 20); “umthetho” waso uyaqhubeka usebenza kuthi, uzama ukulawula ikhondo lethu. (Roma 7:23, 25) Hayi indlela esinamandla ngayo isono kwinyama yethu engafezekanga!—Roma 7:21, 24.
6, 7. (a) UYehova ubagqala njani abo baguquka ngokusuka entliziyweni nabacela ukwenzelwa inceba? (b) Kutheni singafanele siyibange inceba kaThixo?
6 Ngenxa yoko, uYehova uyazi ukuba asinakukwazi ukumthobela ngokugqibeleleyo, nokuba sinokukulangazelela ngokunyaniseke kangakanani na ukwenjenjalo. Ngothando usiqinisekisa ukuba xa siguquka ngokusuka entliziyweni size simcele ukuba asenzele inceba, uya kusixolela. INdumiso 51:17 ithi: “Imibingelelo kuThixo ngumoya owaphukileyo; intliziyo eyaphukileyo netyumkileyo, Thixo, akuyi kuyidela.” UYehova akasayi kuze ayigatye intliziyo “eyaphukileyo netyumkileyo” ngenxa yokuzisola.
7 Noko ke, ngaba oku kuthetha ukuba sinokuyibanga inceba kaThixo, sone size sizingxengxezele ngelithi kakade singabantu abanesono? Ngokuqinisekileyo akunjalo! UYehova akaphenjelelwa ziimvakalelo kuphela. Inceba yakhe isikelwe umda. Akasayi kubaxolela abo baqhelisela isono ngabom, bengaguquki. (Hebhere 10:26) Kodwa ke, xa ebona intliziyo eguqukayo, ukulungele ukuxolela. Ngoku makhe sihlolisise amabinzana athile angqalileyo aseBhayibhileni achaza le nkalo imangalisayo yothando lukaYehova.
Uxolela Ngokupheleleyo Kangakanani UYehova?
8. Eneneni, yintoni ayenzayo uYehova xa exolela izono zethu, yaye oku kusinika yiphi intembelo?
8 UDavide owaguqukayo wathi: “Ekugqibeleni isono sam ndisivumile kuwe, nesiphoso sam andisigubungelanga. . . . Waza wena wasixolela isiphoso sezono zam.” (INdumiso 32:5) Igama elithi “wasixolela” liguqulelwe ngokusuka kwelesiHebhere elithetha “ukuphakamisa” okanye “ukuthwala.” Ukusetyenziswa kwalo apha kubonisa ukususa “ityala, isono nokunxaxha.” Eneneni, uYehova uye waziphakamisa izono zikaDavide, wazithwala wahamba nazo. Ngokungathandabuzekiyo oku kwayiphelisa imvakalelo kaDavide yokuziva enetyala. (INdumiso 32:3) Nathi sinokuba nentembelo epheleleyo kuThixo ozithwalayo izono zabo bacela ukuxolelwa nguye nabanokholo kwidini lentlawulelo likaYesu.—Mateyu 20:28.
9. UYehova uzishenxisa kude kangakanani kuthi izono zethu?
9 UDavide wasebenzisa elinye ibinzana elingqalileyo ukuchaza ukuxolela kukaYehova: “Njengokuba kude kwempumalanga entshonalanga, kunjalo ukukukhwelelisa kwakhe kude nathi ukunxaxha kwethu.” (INdumiso 103:12) Ikude kangakanani impumalanga ukusuka entshonalanga? Eneneni, impumalanga nentshonalanga zezona ncam ziqeleleneyo; azinakuze zidibane. Omnye umphengululi uthi eli binzana lithetha “into ekude ngokungathethekiyo; esingenakuyithelekelela.” La mazwi aphefumlelweyo kaDavide asixelela ukuba xa uYehova exolela, uzishenxisa kude kakhulu izono zethu ngomkhamo esingenakuwuthelekelela.
10. Xa uYehova exolela izono zethu, kutheni singafanele sivakalelwe kukuba siya kuhlala sinebala lezo zono ubomi bethu bonke?
10 Ngaba wakha wazama ukususa ibala elimdaka kwisambatho esinombala okhanyayo? Mhlawumbi nasemva kokuba uzame kangangoko unako, liye lasala libonakala elo bala. Kodwa ke phawula indlela uYehova akuchaza ngayo ukuxolela kwakhe: “Nangona izono zenu zingqombela, ziya kwenziwa mhlophe njengekhephu; nangona zibomvu njengelaphu elibomvu ngokungqombela, ziya kuba njengoboya.” (Isaya 1:18) Into ‘engqombela’ yinto enombala obomvu oqaqambileyo. * Umbala ‘obomvu ngokungqombela’ ngumbala odaywe watshona ngokunzulu eboyeni. (Nahum 2:3) Asinakuze sikwazi ngemizamo yethu ukulishenxisa ibala lesono. Kodwa uYehova unako ukuzicoca izono ezingqombela nezibomvu ngokungqombela, azenze zibe mhlophe njengekhephu okanye zibe njengoboya obungadaywanga. Xa uYehova exolela izono zethu, akukho mfuneko yokuvakalelwa kukuba siya kuhlala sinebala lezo zono ubomi bethu bonke.
11. UYehova uziphosa ngayiphi ingqiqo izono zethu emva kwakhe?
11 Kwingoma echukumisayo yokubulela eyaqanjwa nguHezekiya emva kokusindiswa kwakhe kwisifo esibulalayo, wathi kuYehova: “Uziphose emva kwakho zonke izono zam.” (Isaya 38:17) Apha uYehova uchazwa njengothabatha izono zomenzi-bubi oguqukileyo aze aziphose emva Kwakhe ukuze angabi sazibona okanye aphinde anikele ingqalelo kuzo. Ngokutsho kwenye incwadi, eyona ngcamango yala mazwi inokuchazwa ngokuthi: “Uye wazisusa [izono zam] kwangathi zange zibekho.” Ngaba akukhuthazi oko?
12. Umprofeti uMika ubonisa njani ukuba xa uYehova exolela, uzishenxisa ngokupheleleyo izono zethu?
12 Kwisithembiso sokubuyiselwa, umprofeti uMika wavakalisa intembelo yakhe yokuba uYehova wayeya kubaxolela abantu bakhe abaguqukayo, esithi: “Ngubani na onguThixo onjengawe, . . . odlulayo ekunxaxheni kwentsalela yelifa lakhe? . . . Kwaye uya kuziphosa ezinzulwini zolwandle zonke izono zabo.” (Mika 7:18, 19) Khawucinge nje ngoko kwakuthethwa ngaloo mazwi kwabo babephila ngamaxesha okubhalwa kweBhayibhile. Ngaba yayinokuphinda ifumaneke into ephoswe “ezinzulwini zolwandle”? Ngoko amazwi kaMika abonisa ukuba xa uYehova exolela, uzishenxisa ngokupheleleyo izono zethu.
13. Athetha ukuthini amazwi kaYesu athi “Sixolele amatyala ethu”?
13 UYesu wazekelisa ngomntu onetyala ukubonisa indlela axolela ngayo uYehova. UYesu wasibongoza ukuba sithandaze sithi: “Sixolele amatyala ethu.” (Mateyu 6:12) Ngoko uYesu wafanisa izono kunye namatyala. (Luka 11:4) Xa sisona, “siyamtyala” uYehova. Ngokuphathelele intsingiselo yesenzi sesiGrike esiguqulelwe ngokuthi “ukuxolela,” enye incwadi ithi: “Kukuncama, ukucima ityala, uze ungafuni ntlawulo yalo.” Lilonke ke, xa uYehova exolela, uyalicima ityala esinalo. Oko kumele kubathuthuzele aboni abaguqukayo. UYehova akasayi kuze afune intlawulo yetyala alicimileyo!—INdumiso 32:1, 2.
14. Ibinzana elithi “zicinywe izono zenu” lisinika wuphi umfanekiso-ngqondweni?
14 Ukuxolela kukaYehova kuchazwe ngokubhekele phaya kwiZenzo 3:19 ngokuthi: “Guqukani, ke ngoko, nijike khon’ ukuze zicinywe izono zenu.” Eli binzana lokugqibela liguqulelwe ngokusuka kwisenzi sesiGrike esithetha “ukusula, . . . ukutshitshisa okanye ukutshabalalisa.” Ngokutsho kwabanye abaphengululi, oku kusinika umfanekiso-ngqondweni wokucima umbhalo wesandla. Kwakunokwenzeka njani oku? I-inki eyayidla ngokusetyenziswa mandulo yayenziwe ngomxube wekharbhon, intlaka namanzi. Ngokukhawuleza emva kokusebenza nge-inki elolo hlobo, umntu wayenako ukuthabatha isponji esimanzi aze akucime oko ebekubhalile. Oku kusinika umfanekiso-ngqondweni omhle wenceba kaYehova. Xa exolela izono zethu, kunjengokungathi uthabatha isponji aze azicime.
UYehova ufuna sazi ukuba “ukulungele ukuxolela”
15. Yintoni uYehova afuna siyazi ngaye?
15 Xa sicamngca ngale mizekelo, ngaba ayicaci na into yokuba uYehova ufuna sazi ukuba ukulungele ngokwenene ukusixolela izono zethu ukuba siguquka ngokunyanisekileyo? Akukho mfuneko yokuba noloyiko lokuba uya kusohlwaya ngenxa yezo zono kwixesha elizayo. Oku kuboniswa yenye inkalo etyhilwa yiBhayibhile ngokuphathelele inceba enkulu kaYehova: Xa exolela, uyalibala.
‘Isono Sabo Andiyi Kuba Sasikhumbula’
16, 17. Xa iBhayibhile isithi uYehova uyazilibala izono zethu, ithetha ukuthini, yaye kutheni uphendula ngaloo ndlela nje?
16 UYehova wabathembisa oku abo babesemnqophisweni omtsha: “Ndiya kusixolela isiphoso sabo, nesono sabo andiyi kuba sasikhumbula.” (Yeremiya 31:34) Ngaba oku kuthetha ukuba xa uYehova exolela akakwazi kuphinda azikhumbule izono? Akunjalo konke konke. IBhayibhile isixelela ngezono zabantu abaninzi awabaxolelayo uYehova, kuquka uDavide. (2 Samuweli 11:1-17; 12:13) Ngokucacileyo uYehova usazazi iziphoso abazenzayo. Ingxelo engezono zabo, kwanaleyo yokuguquka kwabo nokuxolelwa kwabo nguThixo, iye yagcinwa ukuze kungenelwe thina. (Roma 15:4) Ngoko ke, ithetha ukuthini iBhayibhile xa isithi uYehova ‘akazikhumbuli’ izono zabo abaxolelayo?
17 Isenzi sesiHebhere esiguqulelwa ngokuthi ‘ukukhumbula’ sithetha okungakumbi kunokubuyisela engqondweni into yexesha elidluleyo. IThe Theological Wordbook of the Old Testament ithi siquka “isenzo esongezelelekileyo sokuthabatha inyathelo elifanelekileyo.” Ngoko ngokwale ngqiqo, ‘ukukhumbula’ isono kuthetha ukuthabatha inyathelo nxamnye naboni. (Hoseya 9:9) Kodwa xa uThixo esithi ‘isono sabo andiyi kuba sasikhumbula,’ uyasiqinisekisa ukuba xa ebaxolele aboni abaguqukayo, akasayi kuthabatha inyathelo nxamnye nabo kwixesha elizayo ngenxa yezo zono. (Hezekile 18:21, 22) Ngoko ukuthi uYehova uyalibala kuthetha ukuba akaphindi azikhumbule izono zethu ngenjongo yokusimangalela okanye yokusohlwaya ngenxa yazo. Ngaba akuthuthuzeli ukwazi ukuba uThixo wethu uyaxolela aze alibale?
Kuthekani Ngemiphumo?
18. Kutheni ukuxolelwa kungathethi kuthi umoni oguqukayo akachatshazelwa yiyo yonke imiphumo yekhondo lakhe eliphosakeleyo?
18 Ngaba ukukulungela kukaYehova ukuxolela kuthetha ukuba umoni oguqukayo akachatshazelwa yiyo nayiphi na imiphumo yekhondo lakhe eliphosakeleyo? Akunjalo konke konke. Asinako ukona size singajamelani nemiphumo yoko. UPawulos wabhala wathi: “Loo nto ayihlwayelayo umntu, uya kuvuna kwayona.” (Galati 6:7) Sisenokujamelana nemiphumo ethile yezenzo zethu. Oku akuthethi kuthi emva kokuba esixolele, uYehova usizisela intlekele. Xa kuvela iinkathazo, umKristu akafanele avakalelwe kukuba, ‘Mhlawumbi uYehova uyandohlwaya ngenxa yezono zexesha elidluleyo.’ (Yakobi 1:13) Kwelinye icala, uYehova akasikhuseli kuyo yonke imiphumo yezenzo zethu eziphosakeleyo. Uqhawulo-mtshato, ukukhulelwa okungafunwayo, izifo ezidluliselwa ngeentlobano zesini, ukungathenjwa okanye ukungahlonelwa—zonke ezi zisenokuba yimiphumo ebuhlungu nengaphephekiyo yesono. Khumbula ukuba kwanasemva kokuba emxolele uDavide izono zakhe ngokuphathelele uBhatshebha noUriya, uYehova akazange amkhusele uDavide kwimiphumo eyintlekele eyalandelayo.—2 Samuweli 12:9-12.
19-21. (a) Umthetho obhalwe kwiLevitikus 6:1-7 wawumzuzisa njani lowo ulixhoba kunye nomoni? (b) Xa abanye besiva ubuhlungu ngenxa yezono zethu, uYehova uyakholiswa xa sisenza ntoni?
19 Izono zethu zisenokuba nemiphumo eyongezelelekileyo, ingakumbi ukuba kukho abanye abaye baviswa ubuhlungu zizenzo zethu. Ngokomzekelo, khawuqwalasele ingxelo ekwiLevitikus isahluko 6. Apha uMthetho kaMoses uthetha ngemeko yomntu owenze isono esinzulu ngokuphanga okanye athabathe ngobuqhetseba izinto zomnye umSirayeli. Wandula ke umoni alikhanyele eli tyala, ade afunge ngobuxoki. Aba bantu bayaphikisana. Kuthi ekuhambeni kwethuba, umoni lowo atyiwe sisazela aze asivume isono sakhe. Ukuze axolelwe nguThixo, ufanele enze izinto ezintathu ezingakumbi: ufanele abuyisele oko akuthabathileyo, ahlawule ixhoba lakhe iipesenti ezingama-20 zoko akubileyo, aze anikele ngenkunzi yegusha nangombingelelo wetyala. Wandula ke umthetho uthi: ‘Umbingeleli uya kumcamagushela phambi koYehova, aze axolelwe.’—Levitikus 6:1-7.
20 Lo mthetho wawulilungiselelo lenceba likaThixo. Wawulizuzisa ixhoba, elalibuyiselwa izinto zalo lize ngokungathandabuzekiyo lizive likhululekile xa ekugqibeleni umoni esivuma isono sakhe. Kwangaxeshanye, lo mthetho wawumzuzisa nalowo wayeqhutywa sisazela ekugqibeleni ukuba alivume ityala lakhe aze asilungise isiphoso sakhe. Eneneni, ukuba wayesala ukwenjenjalo, wayengayi kuxolelwa nguThixo.
21 Nangona singekho phantsi koMthetho kaMoses, loo Mthetho usinceda ukuba siziqonde iingcinga zikaYehova, kuquka indlela akugqala ngayo ukuxolela. (Kolose 2:13, 14) Ukuba abanye baye beva ubuhlungu ngenxa yezono zethu, uThixo uyakholiswa xa sisenza oko sinokukwenza ukulungisa apho sone khona. (Mateyu 5:23, 24) Oku kusenokubandakanya ukusivuma isono sethu, side sicele uxolo kulowo simonileyo. Emva koko sinokumbongoza uYehova ngokusekelwe kwidini likaYesu size sinandiphe isiqinisekiso sokuba sixolelwe nguThixo.—Hebhere 10:21, 22.
22. Yintoni esenokulandelwa kukuxolela kukaYehova?
22 Njengaye nawuphi na umzali onothando, uYehova usenokusixolela aze asiqeqeshe ngomlinganiselo ofanelekileyo. (IMizekeliso 3:11, 12) UmKristu oguqukileyo usenokuphulukana nelungelo lakhe lenkonzo njengomdala, isicaka solungiselelo, okanye umshumayeli wexesha elizeleyo. Kusenokuba buhlungu kuye ukuphulukana okwethuba elithile naloo malungelo axabisekileyo kuye. Noko ke, olo qeqesho aluthethi kuthi uYehova akamxolelanga. Simele sikhumbule ukuba ingqeqesho kaYehova ibubungqina bokusithanda kwakhe. Ukuyamkela nokuyisebenzisa kuya kusizuzisa kakhulu.—Hebhere 12:5-11.
23. Kutheni singafanele sigqibe kwelokuba asifanelwanga yinceba kaYehova, yaye kutheni nathi sifanele simxelise ekubaxoleleni abanye?
23 Hayi indlela ekukhuthaza ngayo ukwazi ukuba uThixo wethu “ukulungele ukuxolela”! Phezu kwazo nje iimpazamo esisenokuba siye sazenza, asifanele sigqibe kwelokuba asifanelwanga yinceba kaYehova. Ukuba siguquka ngokwenene, sithabathe amanyathelo okulungisa iziphoso zethu, size ngokunyanisekileyo sithandazele ukuxolelwa ngesizinzi segazi elaphalalayo likaYesu, sinokuba nentembelo ngokupheleleyo yokuba uYehova uya kusixolela. (1 Yohane 1:9) Nathi masixelise ukuxolela kwakhe ekusebenzisaneni kwethu nabanye. Ngapha koko, ukuba uYehova, ongenzi sono, unokusixolela ngothando, asifanele na thina bantu banesono sizame ngokusemandleni ethu ukuxolelana?
^ isiqe. 4 Igama lesiHebhere eliguqulelwe ngokuthi “ukuyilwa kwethu” likwasetyenziswe nangokubhekisele kwizitya zodongwe ezenziwa ngumbumbi.—Isaya 29:16.
^ isiqe. 10 Omnye umphengululi uthi umbala ongqombela “yayingumbala ongasukiyo. Umbethe, imvula, ukuhlanjwa, nokuba isambatho sidala kangakanani, oko kwakungenakuze kuwususe.”
Funda Okungakumbi
Ukuxolela KukaYehova Kuthetha Ntoni Kuwe?
Indlela uYehova awayebaphatha ngayo aboni bamandulo isifundisa okuninzi ngokukulungela kwakhe ukuxolela.
Indlela Yokuxolela
Yintoni eyenza kube nzima ukuxolela? Funda indlela amacebiso eBhayibhile anokunceda ngayo.
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?


text:
Umthetho Wezinto Eziyimfihlo
Inkcazelo Yobuqu
Inkcazelo yobuqu oyifaka kule webhsayithi isetyenziswa yiWatchtower Bible and Tract Society of New York, Inc., okanye yimibutho yayo kuphela ngezizathu ezichaziweyo. IWatchtower Bible and Tract Society of New York, Inc. ayisoze inike mntu inkcazelo yakho ngaphandle kokuba oku kuyimfuneko yaye iqinisekile ukuba ukumnika akuyi kuba yingxaki, yaye inkcazelo yakho ikhuselekile. Nayiphi na inkcazelo oyifakileyo ayiyi kuthengiswa okanye kurentiswe ngayo.
Iadresi Ye-email
Iadresi ye-email oyifakayo xa uvula iakhawunti yakho kule webhsayithi iza kusetyenziselwa ukukunika inkcazelo ngeakhawunti yakho. Ngokomzekelo, ukuba ulibele igama olisebenzisayo okanye ikhowudi yakho yaye ufuna sikuncede ungene kwiakhawunti yakho, siza kukunceda ngokukuthumelela umyalezo ngeadresi ye-email yakho.
Iicookie
Iicookie yindlela esiyisebenzisayo ukuze sigcine izinto othanda ukuzijonga xa usebenzisa le webhsayithi. Ngokomzekelo, ulwimi okhetha ukulusebenzisa xa uvula le webhsayithi lugcinwa kwiicookie ukuze izinto zivele ngalo xa ubuyela kuyo. Aziqokeleli inkcazelo yakho yobuqu.
IActive Scripting Okanye IJavaScript
Iscripting isetyenziswa yile webhsayithi ukuze iphucule indlela esebenza ngayo le webhsayithi yethu. Inceda le webhsayithi ikhawulezise ukukunika inkcazelo oyifunayo. Asiyisebenziseli ukufaka zinto ekhompyutheni yakho okanye ukuze ifumane inkcazelo engagunyaziswanga.
Iscripting simele sivulwe ukuze iinxalenye ezithile zale webhsayithi zisebenze. Iintlobo zeintanethi ezininzi ziyasivumela ukuba sivuleke okanye sicinywe kwiiwebhsayithi ezithile. Khangela kwindawo yokufumana uncedo ukuze ubone indlela yokuvula iscripting kwiiWebhsayithi.
Ukuba kuye kwafuneka sitshintshe umgaqo esiwusebenzisayo wenkcazelo yobuqu, olo tshintsho siya kulufaka kule webhsayithi ukuze uhlale uyazi inkcazelo esiyisebenzisayo nendlela esiyisebenzisa ngayo.


text:
EDOMINICAN REPUBLIC
Uhlaselo Olukhohlakeleyo
“Aza Kutshayelwa Kuthi Nya”
UBorbonio Aybar wabhaptizwa ngoJanuwari 19, 1955, ngoxa umsebenzi wawusavaliwe. Emva kokuba ebhaptiziwe, waqhuba izifundo zeBhayibhile ezininzi eMonte Adentro naseSantiago. Xa umsebenzi wavulwayo ngo-1956, ezinye zezifundo zakhe zabhaptizwa, kuquka nenkosikazi yakhe.
NgoJulayi 1957, amagosa karhulumente ahlanganisana eSalcedo ukuze abhunge ngamaNgqina. UMzalwan’ uAybar uthi, “UFrancisco Prats-Ramírez wayephambili ekuthetheni. UPrats-Ramírez wathi, ‘Kwiintsuku nje ezimbalwa ukusuka ngoku, aza kutshayelwa kuthi nya!’” Kungekudala emva koko, ngoJulayi 19, 1957, amapolisa agqogqa amaNgqina kaYehova eBlanco Arriba, e-El Jobo, eLos Cacaos naseMonte Adentro.
UMzalwan’ uAybar uthi: “Ndandingomnye wabantu abavalelwayo. Sasiwa kwikomkhulu lomkhosi eSalcedo. Ukufika nje kwethu apho, ndangonjwa nguSaladín umphathi-mkhosi. Wasityityimbisel’ umnwe ngoxa evutha ngumsindo. Sahlulwa sangamaqela amabini, elamadoda nelabafazi. Emva koko, oonogada batshona kuthi, besikhaba yaye besingomba, amabhinqa ebethwa ngeenduku. Lonke elo xesha besithi, ‘ndingumKatolika yaye ndiyabulala.’”
“Ndiyifundile iBhayibhile, yaye ndiyazi ukuba uYehova nguThixo”
UMzalwan’ uAybar wahlawuliswa imali waza wavalelwa kangangeenyanga ezintathu. Uthi: “Ngoxa sivalelwe, umphathi-mkhosi uSantos Mélido Marte weza kusibona. Wathi kuthi: ‘Ndiyifundile iBhayibhile, yaye ndiyazi ukuba uYehova nguThixo. Anenzanga nto ibinokunibambisa, kodwa ke akukho nto ndinokuyenza kuba senilapha nje ngoobhishophu bamaKatolika. Ekuphela kwabantu abanokunikhupha apha ikwangabo aba okanye isikhulu uTrujillo.’”
“Nguwe Isikhulu?”
Kwabo babebanjiwe kwakukho intombi nabatshana bakaFidelia Jiménez, bonke babefundelwa nguye. Nangona uFidelia wayengavalelwanga, wazisa kwabasemagunyeni ukuze avalelwe kuba efuna ukukhuthaza abo sele bevalelwe. Ngelo xesha inkumanda ephakamileyo yasemkhosini uLudovino Fernández, owayedume ngekratshi nenkohlakalo weza kule ntolongo. Wathi makabizelwe uFidelia, akufika wambuza, “Nguwe isikhulu?”
UFidelia wathi, “Hayi, nini kaloku izikhulu.”
UFernández wathi, “Oh, ungumfundisi ke?”
UFidelia waphendula wathi, “Hayi nguYesu umfundisi.”
UFernández waphinda wabuza, “Ayinguwe obangele ukuba bonke aba bantu bavalelwe, kuba nguwe obafundisileyo, andithi?”
UFidelia wathi, “Hayi, bevalelwe nje yiBhayibhile. Kaloku benza oko bakufunde kuyo.”
Kanye ngelo xesha, kwadlula abazalwana ababini ababebanjiwe, uPedro Germán noNegro Jiménez, owayengumzala kaFidelia. Babesuswa kwisisele ababevalelwe bodwa kuso, besisiwa kwesiqhelekileyo. Ihempe kaNegro yayizele igazi elomileyo yena uPedro eneliso elityhufu-tyhufu. Ebona indlela ababethwe ngayo ngenkohlakalo, uFidelia wabuza le nkumanda, “Le yindlela enibaphatha ngayo abantu abalungileyo, abanyanisekileyo nabamoyikayo uThixo?” Ebona ukuba uFidelia akamoyiki, uFernández wathi makabuyiselwe esiseleni.
Abakhonzi bakaYehova abathembekileyo kwafuneka babe nesibindi kuloo ntshutshiso iqatha—ngenene baba naso! Nabasemagunyeni bakubona oku. Ngokomzekelo, ngoJulayi 31, 1957, uLuis Arzeno Colón, owayesebenza ngokusondeleyo nomongameli wabhalela umphathiswa wezangaphandle esithi: “Nangona umthetho omiselwe kwintlanganiso yamagosa karhulumente usithi umsebenzi wehlelo lamaNgqina kaYehova awukho semthethweni, uninzi lwamalungu alo aluyekeleli.”